b'\n_START_ARTICLE_\nHein\xc3\xa4vaara (Joensuu)\n_START_PARAGRAPH_\nHein\xc3\xa4vaara on entisen Kiihtelysvaaran kunnan alueella nykyisess\xc3\xa4 Joensuun kaupungissa sijaitseva kyl\xc3\xa4 ja taajama. Vuoden 2011 lopussa taajamassa oli 508 asukasta._NEWLINE_Hein\xc3\xa4vaaran kyl\xc3\xa4 on korkean ja pitk\xc3\xa4n vaaran laella, ja sielt\xc3\xa4 on komeat n\xc3\xa4kym\xc3\xa4t l\xc3\xa4nteen Joensuun suuntaan. Kyl\xc3\xa4n keskustassa riste\xc3\xa4v\xc3\xa4t kantatie 74 eli Joensuu\xe2\x80\x93Ilomantsi-tie, Kiihtelysvaaraan johtava seututie 494 ja Hein\xc3\xa4vaarantie eli vanha maantie. Kontiolahteen suuntaan kyl\xc3\xa4st\xc3\xa4 l\xc3\xa4htee maantie 5100 eli Jakokoskentie. Joensuun keskustaan on matkaa noin 25 kilometri\xc3\xa4 ja Kiihtelysvaaraan 10 kilometri\xc3\xa4._NEWLINE_Kyl\xc3\xa4ss\xc3\xa4 on alakoulu, kauppa ja huoltoasema kahvioineen. Suurin ty\xc3\xb6nantaja on Exel Compositesin komposiittisia profiileja valmistava Kivaran tehdas. Kyl\xc3\xa4ss\xc3\xa4 on my\xc3\xb6s puu- ja muovialan pienteollisuutta. _NEWLINE_Hein\xc3\xa4vaara on ollut asuttuna 1600-luvulta l\xc3\xa4htien. Vaarakyl\xc3\xa4n talot ja asutus sijaitsevat nauhamaisesti_NEWLINE_vanhan Tohmaj\xc3\xa4rven maantien eli nykyisen Hein\xc3\xa4vaarantien varressa. Perinteist\xc3\xa4 rakennuskantaa on s\xc3\xa4ilynyt Koljolan ja Piippolan pihapiireiss\xc3\xa4. Kyl\xc3\xa4n vanhimmat rakennukset ovat per\xc3\xa4isin 1700-luvulta. Museovirasto onkin m\xc3\xa4\xc3\xa4ritellyt suomalaista vaarakyl\xc3\xa4\xc3\xa4 erinomaisesti edustavan Hein\xc3\xa4vaaran vaara-asutuksen yhdeksi Suomen valtakunnallisesti merkitt\xc3\xa4vist\xc3\xa4 rakennetuista kulttuuriymp\xc3\xa4rist\xc3\xb6ist\xc3\xa4. Pohjois-Karjalan vaarakyl\xc3\xa4t, joihin Hein\xc3\xa4vaara kuuluu, ovat lis\xc3\xa4ksi my\xc3\xb6s yksi Ymp\xc3\xa4rist\xc3\xb6ministeri\xc3\xb6n m\xc3\xa4\xc3\xa4rittelemist\xc3\xa4 Suomen kansallismaisemista._NEWLINE_Alavin kyl\xc3\xa4 luetaan my\xc3\xb6s Hein\xc3\xa4vaaraan.\n_START_SECTION_\nKoulu\n_START_PARAGRAPH_\nHein\xc3\xa4vaaran koulu on valmistunut vuonna 1999. Se on t\xc3\xa4ysin puurakenteinen, ja siell\xc3\xa4 toteutetaan avointa oppimisymp\xc3\xa4rist\xc3\xb6\xc3\xa4. Luokkia on seitsem\xc3\xa4n ja opettajia 11._NEWLINE_Koulun suunnitteli yhdysvaltalainen Cuningham Group, josta p\xc3\xa4\xc3\xa4vastuussa olivat arkkitehdit Judith P. Hoskens ja Bruce Jilk.\n_START_SECTION_\nTsasouna\n_START_PARAGRAPH_\nKoljolan koivikossa on pieni tsasouna, joka vihittiin 16. elokuuta 2001. Paikan l\xc3\xa4heisyydess\xc3\xa4 on sijainnut aikaisemminkin tsasouna. Tsasounan on rakentanut k\xc3\xa4sity\xc3\xb6n\xc3\xa4 hein\xc3\xa4vaaralainen Petri Piipponen.\n_START_SECTION_\nRautatie\n_START_PARAGRAPH_\nHein\xc3\xa4vaaran rautatieasema on rautatieliikennepaikka rataosalla Joensuu\xe2\x80\x93Ilomantsi. Liikennepaikka on nykyisin miehitt\xc3\xa4m\xc3\xa4t\xc3\xb6n ja palvelee tavaraliikenteen kuljetuksia. Henkil\xc3\xb6liikennett\xc3\xa4 ei ole.'